Feliks Brojer narodźi so 1988 w Zhorjelcu a wotrosće w Budyšinje. Jako sydomlětny dósta swoje prěnje klawěrne hodźiny. Tym přizamknje so zakładne wukubłanje – teorija a klawěr – na Budyskej wokrjesnej hudźbnej šuli. Runočasnje dósta tež pišćelowu wučbu. Feliks Brojer studowše katólsku cyrkwinsku hudźbu, cembalo a pišćele na wysokej šuli cyrkwinskeje hudźby w Drježdźanach. Jeho docenća běchu m.d. prof. dr. dr. h.c. Christfried Brödel (dirigat), prof. Sabine Bräutigam (klawěr) a Rafael Alpermann (cembalo) kaž tež Merit Eichhorn, organist křižneje cyrkwje Holger Gehring a tachantski organist Dježdźanskeje katedraly Thomas Lennartz (pišćele, imorowizacija). 2011 skutkowaše Feliks Brojer jako praktikant cyrkwinskeje hudźby na hłownej katedrali w Paderbornje.
Wšelakore kursy a dalšu wučbu dóstanješe Feliks Brojer mjez druhim tež pola Gereona Krahforsta, Frédérica Championa, prof. Wolfganga Zerera a prof. Arvida Gasta.
Dotalnje skutkowaše Feliks Brojer m.d. jako organist w Budyšinje a Drježdźanach. 2014-2015 bě wón při tamnišej katedrali (dwórska cyrkej) organist (ad interim). Nahrawanje CDjow a pišćelowe koncerty po cyłej Němskej (m.d. w kathedrali „Swj. Jadwigi“ w Berlinje, w simultanej hłownej cyrkwi we Wetzlaru, we hłownej cyrkwi we Altenbergu a na mjezynarodnym pišćelowym lěću w Flensburgu) wudospołnja swoje hudźbne dźěło. Feliks Brojer dopokaza wulki repertoire pišćeloweje literatury; stara hudźba kaž tež interpretacija a zachowanje regionalnej literatury je jemu wosebite čežišćo. Tučasnje je Feliks Brojer swobodny skutkowacy cyrkwinski hudźbnik, m.d. jako pišćelowy wučer a organist w klóštrje Marijina hwězda w Pančicach-Kukowje a cyrkwinski hudźbnik w měsćanskim dekanaće Münster (Westfalska).
Často koncertuje tež zhromadnje jako duo za sopran a ppišćele z programom „AVE - zynki z njebjes“, za akordeon a pišćele z programom „Hłósnosće powětra“ abo „a due“ za štyri ruki a štyri nohi.
Jako pišćelowy wučer, organist a nawjednik při wšelakorych chórowych projektach, skutkuje Feliks Brojer tež wosebje jako komponist, zwjetša duchowneje hudźby. 2012 wudoby sej při „2. serbskim kompozitoriskim wubědźowanju“ Zwjaska serbskich spěwarskich towarstwow z.t. 1. a 2. myto ze serbskimaj chórowymaj twórbomaj „Wuznaće“ a „Strowa sy, Marija“. Wuznamne běchu prapremjery m.d. pasionskeje kantaty (2015), „Stabat mater“ (2016), 10. nadawkoweje twórby Łužiskeho hudźbneho lěća „Modlitwa wo měr - triptychon za dwoje pišćele“ (2018) a duchowny oratorij "W połnocy Knjez załama" (2019). Z lěta 2017 dźěła prawidłownje hudźbne a kompozitorisce zhormadnje z Münster-Wobeckskim cyrwinskim hudźbnikom Thorstenom Schwarte.
szl_Latn hrv_Latn szl_Latn slk_Latn szl_Latn